<classify> Mkurugenzi Mwendeshaji wa Kituo hicho, Elishilia Kaaya aliyasema hayo alipozungumza na Waziri wa Mambo ya Nje, Ushirikiano wa Afrika Mashariki Kikanda na Kimataifa Balozi Dk Augustine Mahiga aliyefika kwa ajili ya kujitambulisha kwa Bodi na uongozi wa kituo hicho.Kaaya alisema ujenzi wa kituo hicho unatokana na ukweli kwamba kwa muda mrefu Tanzania imekosa mapato mengi kutoka kwa wageni mbalimbali waliohitaji kuona vipande vya madini ya tanzanite hayo yanayopatikana nchini pekee kutokana na kukosekana kwa kituo hicho.Alisema kutokana na kukosekana kwa kituo hicho, wageni hao wamelazimika kwenda hadi China, India, Ujerumani na Afrika Kusini ambazo hazina madini hayo na badala yake zimekuwa zikinunua madini hayo kutoka Tanzania.Haiwezekani hapa nchini kukosekane kituo cha wageni kuja kujionea mapande makubwa ya tanzanite na kulazimika kwenda nchi ambazo hazina madini hayo na ndiyo maana waziri aliyemaliza muda wake, George Simbachawene alitoa tamko hilo, alisema Kaaya.Ujenzi wa kituo hicho unakuja baada ya kushindikana kwa ubia kati ya Mfuko wa LAPF waliokuwa washirikiane na AICC kujenga jengo la kibiashara baada ya mfuko huo kuzuiliwa kisheria kuendelea na uwekezaji nchini.Aidha, Kaaya alimtaarifu Balozi Dk Mahiga kuhusu ujenzi wa kituo kikubwa cha kimataifa cha mikutano kinachotarajiwa kujengwa jijini Arusha cha Arusha International Convention Centre ambacho ujenzi wake uko katika hatua mbalimbali za utekelezaji.  <topic>: uchumi 